CELEX: 52014IP0260
Language: mt
Date: 2014-04-02 00:00:00
Title: Rakkomandazzjoni tal-Parlament Ewropew lill-Kunsill, il-Kummissjoni u s-Servizz Ewropew għall-Azzjoni Esterna tat-2 ta' April 2014 dwar ir-rwol tal-midja tax-xandir fil-projezzjoni tal-UE u tal-valuri tagħha (2013/2187(INI))

30.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 408/54
            
         P7_TA(2014)0260
   Ir-rwol tal-midja tax-xandir fil-projezzjoni tal-UE u tal-valuri tagħha
   Rakkomandazzjoni tal-Parlament Ewropew lill-Kunsill, il-Kummissjoni u s-Servizz Ewropew għall-Azzjoni Esterna tat-2 ta' April 2014 dwar ir-rwol tal-midja tax-xandir fil-projezzjoni tal-UE u tal-valuri tagħha (2013/2187(INI))
   (2017/C 408/08)
   
      Il-Parlament Ewropew,
   
               —
            
            
               wara li kkunsidra l-Artikoli 2 u 21 tat-Trattat dwar l-Unjoni Ewropea (TEU),
            
         
               —
            
            
               wara li kkunsidra l-Artikolu 167 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra d-Dikjarazzjoni Universali tad-Drittijiet tal-Bniedem adottata fl-10 ta' Diċembru 1948 mill-Assemblea Ġenerali tan-Nazzjonijiet Uniti u l-istrumenti internazzjonali rilevanti kollha tad-drittijiet tal-bniedem, inkluż il-Patt Internazzjonali dwar id-Drittijiet Ċivili u Politiċi u l-Patt Internazzjonali dwar id-Drittijiet Ekonomiċi, Soċjali u Kulturali,
            
         
               —
            
            
               wara li kkunsidra l-Protokoll Nru 29, anness mat-Trattat ta' Lisbona, dwar is-sistema tax-xandir pubbliku fl-Istati Membri,
            
         
               —
            
            
               wara li kkunsidra l-Karta tad-Drittijiet Fundamentali tal-Unjoni Ewropea, b'mod partikolari l-Artikolu 11 tagħha,
            
         
               —
            
            
               wara li kkunsidra l-linji gwida tal-UE dwar id-drittijiet tal-bniedem,
            
         
               —
            
            
               wara li kkunsidra l-Qafas Strateġiku u l-Pjan ta' Azzjoni dwar id-Drittijiet tal-Bniedem u d-Demokrazija, adottati mill-Kunsill fil-25 ta' Ġunju 2012 (1),
            
         
               —
            
            
               wara li kkunsidra l-komunikazzjoni mill-Kummissjoni tat-3 ta' Ottubru 2007 bit-titolu “Nikkomunikaw l-Ewropa fi Sħubija” (COM(2007)0568) u l-proposta tal-Kummissjoni tat-3 ta' Ottubru 2007 għal ftehim interistituzzjonali dwar “Nikkomunikaw l-Ewropa fi Sħubija” (COM(2007)0569),
            
         
               —
            
            
               wara li kkunsidra r-riżoluzzjoni tiegħu tal-25 ta' Novembru 2010 dwar “ix-xandir għas-servizz tal-pubbliku fl-era diġitali: il-futur tas-sistema doppja” (2),
            
         
               —
            
            
               wara li kkunsidra d-Direttiva 2010/13/UE tal-Parlament Ewropew u tal-Kunsill tal-10 ta' Marzu 2010 dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva (Direttiva dwar is-Servizzi tal-Media awdjoviżiva) (3),
            
         
               —
            
            
               wara li kkunsidra r-riżoluzzjoni tiegħu tat-12 ta' Mejju 2011 dwar id-dimensjonijiet kulturali tal-azzjonijiet esterni tal-UE (4),
            
         
               —
            
            
               wara li kkunsidra r-riżoluzzjoni tiegħu tal-11 ta' Diċembru 2012 dwar Strateġija dwar il-Libertà Diġitali fil-Politika Barranija tal-UE (5),
            
         
               —
            
            
               wara li kkunsidra r-riżoluzzjoni tiegħu tat-13 ta' Ġunju 2013 dwar il-libertà tal-istampa u tal-midja fid-dinja (6),
            
         
               —
            
            
               wara li kkunsidra r-riżoluzzjoni tiegħu tat-24 ta' Ottubru 2013 dwar ir-Rapport Annwali mill-Kunsill lill-Parlament Ewropew dwar il-Politika Estera u ta' Sigurtà Komuni (7),
            
         
               —
            
            
               wara li kkunsidra r-riżoluzzjoni tiegħu tat-11 ta' Diċembru 2013 dwar ir-Rapport Annwali tal-2012 dwar id-Drittijiet tal-Bniedem u d-Demokrazija fid-Dinja u l-politika tal-Unjoni Ewropea dwar il-kwistjoni (8),
            
         
               —
            
            
               wara li kkunsidra l-Karta Ewropea dwar il-Libertà tal-Istampa,
            
         
               —
            
            
               wara li kkunsidra r-riżoluzzjonijiet tiegħu tat-22 ta' Novembru 2012 dwar it-tkabbir: politiki, kriterji u interessi strateġiċi tal-UE (9), tat-12 ta' Diċembru 2013 dwar ir-Rapport ta' progress 2013 dwar l-Albanija (10), tas-6 ta' Frar 2014 dwar ir-Rapport ta' progress 2013 dwar il-Bosnja-Ħerzegovina (11), tas-6 ta' Frar 2014 dwar ir-Rapport ta' Progress tal-2013 dwar dik li kienet ir-Repubblika Jugoslava tal-Maċedonja (12), tas-16 ta' Jannar 2014 dwar ir-Rapport ta' progress tal-2012 dwar l-Islanda u l-prospettivi postelettorali (13), tas-16 ta' Jannar 2014 dwar il-proċess ta' Integrazzjoni Ewropea tal-Kosovo (14), tas-6 ta' Frar 2014 dwar ir-Rapport ta' Progress 2013 dwar il-Montenegro (15), tas-16 ta' Jannar 2014 dwar ir-Rapport ta' Progress 2013 dwar is-Serbja (16), tat-12 ta' Marzu 2014 dwar ir-Rapport ta' progress 2013 dwar it-Turkija (17), tat-23 ta' Ottubru 2013 dwar il-Politika Ewropea tal-Viċinat: ħidma favur sħubija aktar b'saħħitha. Il-pożizzjoni tal-PE dwar ir-rapporti ta' progress 2012 (18), tat-23 ta' Mejju 2013 dwar l-irkupru tal-assi mill-pajjiżi tar-Rebbiegħa Għarbija fi tranżizzjoni (19), tal-14 ta' Marzu 2013 dwar ir-relazzjonijiet bejn l-UE u ċ-Ċina (20), u tat-13 ta' Diċembru 2012 fih ir-rakkomandazzjoni tal-Parlament Ewropew lill-Kunsill, lill-Kummissjoni u lis-Servizz Ewropew għall-Azzjoni Esterna dwar il-ftehim ġdid UE-Russja (21),
            
         
               —
            
            
               wara li kkunsidra l-Artikolu 97 tar-Regoli ta' Proċedura tiegħu,
            
         
               —
            
            
               wara li kkunsidra r-rakkomandazzjoni tal-Kumitat għall-Affarijiet Barranin (A7-0248/2014),
            
         
               A.
            
            
               billi l-midja tax-xandir indipendenti toffri lill-pubbliku – fl-Ewropa u fid-dinja kollha – viżjoni komuni, issostni l-valuri minquxa fit-Trattati tal-Unjoni Ewropea, bħad-drittijiet tal-bniedem u l-libertajiet fundamentali, fosthom il-libertà ta' espressjoni u tippromwovi l-pluraliżmu, il-ħsieb indipendenti, id-diversità kulturali, il-pluralità ta' viżjoni u l-valur fundamentali li titrawwem riżoluzzjoni mhux vjolenti tal-kunflitti, tolleranza u rispett, kemm fi ħdan l-UE kif ukoll fil-kuntest tar-relazzjonijiet esterni tagħha;
            
         
               B.
            
            
               billi kwalunkwe theddida għall-indipendenza tal-midja, kemm jekk permezz ta' ndħil governattiv, intimidazzjoni tal-ġurnalisti, nuqqas ta' trasparenza fl-istrutturi ta' sjieda jew permezz ta' interessi kummerċjali prevalenti, tħarbat l-istat ġenerali tal-libertà u l-pluraliżmu tal-midja fi kwalunkwe pajjiż;
            
         
               C.
            
            
               billi l-gvernijiet iġorru r-responsabbiltà primarja li jiggarantixxu u jħarsu l-libertà ta' espressjoni u l-midja, minkejja r-rwol tal-UE li tissorvelja l-applikazzjoni tal-Artikolu 11 tal-Karta tad-Drittijiet Fundamentali tal-Unjoni Ewropea meta l-Istati Membri jkunu qegħdin jimplimentaw id-dritt tal-UE; u billi huwa mħaddan fid-dritt tal-UE, b'mod partikolari fil-Protokoll Nru 29 anness mat-TUE, li s-sistema tax-xandir pubbliku fl-Istati Membri hija relatata direttament mal-bżonnijiet demokratiċi, soċjali u kulturali ta' kull soċjetà u mal-ħtieġa li jiġi ppreservat il-pluraliżmu tal-mezzi tal-komunikazzjoni;
            
         
               D.
            
            
               billi x-xandir bir-radju u televiżiv, ikkomplementat dejjem aktar minn servizzi ta' mezzi ta' komunikazzjoni online, jirrappreżenta modi effikaċi u kosteffiċjenti biex jintlaħaq il-pubbliku fl-Ewropa u fil-pajjiżi terzi, u huwa l-għajn ewlenija ta' informazzjoni għal ħafna ċittadini fl-UE u lil hinn minnha;
            
         
               E.
            
            
               billi pjattaformi ġodda tal-midja diġitali u online taw kontribut biex jiżdiedu d-diversità u l-pluraliżmu u għandhom sinifikat speċjali f'pajjiżi fejn l-aċċess għal għejun aktar tradizzjonali ta' informazzjoni huwa ristrett;
            
         
               F.
            
            
               billi l-midja Ewropea li xxandar fuq skala internazzjonali tista' tiżvolġi rwol importanti fil-komunikazzjoni ta' valuri ta' demokrazija, libertà tal-mezzi tal-komunikazzjoni u drittijiet tal-bniedem fid-dinja kollha, fl-ispjegazzjoni tad-diversi perċezzjonijiet nazzjonali, fil-komunikazzjoni tal-politiki tal-UE, fit-tiswir ta' prospettiva Ewropea awtentika u fl-għoti ta' informazzjoni affidabbli u ta' kwalità għolja lill-pubbliku, bl-aktar mod sinifikanti permezz ta' impenn sod u li ma jċedix favur in-newtralità ġurnalistika u l-oġġettività;
            
         
               G.
            
            
               billi x-xandir għal finijiet ta' demokratizzazzjoni u ta' promozzjoni tad-drittijiet tal-bniedem fil-pajjiżi terzi ma jidħolx espliċitament fil-mandat tal-politika tal-UE fil-qasam tal-mezzi ta' komunikazzjoni;
            
         
               H.
            
            
               billi jeħtieġ li tiġi stabbilita strateġija koerenti tal-midja tax-xandir Ewropea fir-relazzjonijiet esterni tal-UE sabiex jiġu promossi l-valuri bażiċi tal-UE u l-għanijiet tagħha bħala attur globali, kif ukoll biex jiġu ffurmati dibattiti u jinbena l-fehim ta' kwistjonijiet relatati mal-politika estera;
            
         
               I.
            
            
               billi l-għoti tal-finanzjament inizjali min-naħa tal-UE għar-“Radju Ewropew għall-Bjelorussja” u l-appoġġ kontinwu bbażat fuq proġetti lill-midja tax-xandir indipendenti fil-pajjiżi terzi huma eżempji tajba tal-promozzjoni tal-libertà ta' espressjoni u ta' drittijiet u libertajiet fundamentali oħrajn fil-qafas tal-politika estera u ta' sigurtà komuni (PESK);
            
         
               J.
            
            
               billi t-twaqqif ta' servizz tar-radju Ewropew mad-dinja kollha jista' jkun utli ħafna bħala għodda komprensiva għar-relazzjonijiet esterni tal-UE u għall-promozzjoni ta' valuri demokratiċi universali u d-drittijiet tal-bniedem; billi l-użu ta' teknoloġiji online jista' jiffaċilita din l-inizjattiva;
            
         
               K.
            
            
               billi l-UE tappoġġa l-istazzjon tal-aħbarijiet internazzjonali, Euronews, li jixxandar bi 13-il lingwa, huwa mifhum minn 53 % tal-popolazzjoni tad-dinja, mifrux f'155 pajjiż lil 410 miljun unità domestika, għandu kopetura satellitari mondjali, huwa l-istazzjon ewlieni f'termini ta' pubbliku potenzjali fl-Ewropa u fost l-istazzjonijiet tal-aħbarijiet mhux Għarab fil-pajjiżi Għarab u tal-Afrika sub-Saħarjana kif ukoll huwa aċċessibbli bla ħlas fid-dinja kollha fuq diversi apparati mobbli;
            
         
               L.
            
            
               billi l-UE għandha kuntratt ta' servizz ma' Euronews mill-2005, u tfornilu finanzjament ta' bażi li jilħaq il-EUR 5 miljun fis-sena għall-produzzjoni u għax-xandir ta' għadd ta' programmi dwar l-affarijiet Ewropej; billi, fl-2007 u fl-2009, ġew iffirmati żewġ kuntratti ta' servizz oħra ta' ammont ta' EUR 5 miljun fis-sena fuq perjodu ta' ħames snin biex Euronews jiixxandar rispettivament bil-lingwa Għarbija u Farsi; billi f'Diċembru 2010 l-UE u Euronews iffirmaw ftehim qafas ta' sħubija pluriennali; billi l-kontribut finanzjarju tal-Kummissjoni fl-2013 lejn Euronews ġie stabbilit bid-deċiżjoni tal-Kummissjoni tat-8 ta' Mejju 2013 dwar l-adozzjoni tal-programm ta' ħidma 2013 emendat fil-qasam tal-komunikazzjoni, bħala deċiżjoni ta' finanzjament (C(2013)2631); billi huwa stmat li d-dħul ta' Euronews għall-2014 huwa kompost mit-tariffi tal-liċenzja tal-azzjonisti (9 %), profitti kummerċjali (49 %) u finanzjamenti tal-Kummissjoni u tad-diversi direttorati ġenerali tagħha (42 %);
            
         
               M.
            
            
               billi l-indipendenza editorjali minn kwalunkwe ndħil politiku, flimkien mal-imparzjalità, id-diversità u r-rispett lejn l-ispettaturi, hija element ewlieni tad-dikjarazzjoni ta' impenn annwali ta' Euronews lejn l-ispettaturi (22);
            
         
               N.
            
            
               billi fl-2009, il-Kummissjoni wettqet evalwazzjoni tal-kuntratt standard ta' Euronews, li kkonfermat l-istatus uniku u kosteffikaċi ta' Euronews bħala fornitur tal-aħbarijiet pan-Ewropew, li jilħaq aktar spettaturi fl-Ewropa mill-istazzjonijiet tal-aħbarijiet internazzjonali f'kompetizzjoni miegħu (23);
            
         
            
               1.
            
            
               Jindirizza lill-Kunsill, lill-Kummissjoni u lis-Servizz Ewropew għall-Azzjoni Esterna r-rakkomandazzjonijiet li ġejjin:
               
                           (a)
                        
                        
                           li jiġu mifhuma l-importanza tal-midja Ewropea libera, u b'mod partikolari x-xandir tas-servizz pubbliku finanzjarjament sostenibbli u indipendenti, sabiex jiġu promossi l-valuri demokratiċi tal-UE u tingħata informazzjoni lill-pubbliku dwar politiki u objettivi fl-isfera tal-PESK, partikolarment billi jiżdied il-fehim tal-kwistjonijiet li jgħaqqdu u jifirdu l-Ewropa u li jlaqqgħu flimkien liċ-ċittadini Ewropej fir-rigward tal-fehim tagħhom tal-politika estera;
                        
                     
                           (b)
                        
                        
                           li tiġi stabbilita strateġija tal-midja tax-xandir tal-UE koerenti u robusta fil-kuntest tar-relazzjonijiet esterni tal-UE biex b'hekk jiġu promossi l-libertà ta' espressjoni u l-pluraliżmu fil-midja kif ukoll jiġu rispettati u jissaħħu d-demokrazija u d-drittijiet tal-bniedem fl-Ewropa u fil-pajjiżi terzi; u din l-istrateġija tax-xandir issir għodda integrata tal-PESK;
                        
                     
                           (c)
                        
                        
                           li jiġi definit, bħala parti minn din l-istrateġija, approċċ speċifiku għall-midja tax-xandir, minkejja l-indipendenza tal-midja u l-kompetenza tal-Istati Membri li jagħtu, jiddefinixxu u jorganizzaw il-mandat tax-xandir tas-servizz pubbliku, li:
                           
                                       (i)
                                    
                                    
                                       irawwem kuntest medjatiku fil-pajjiżi terzi li jippermetti l-iżvilupp ta' midja tax-xandir indipendenti u professjonali;
                                    
                                 
                                       (ii)
                                    
                                    
                                       jinkoraġġixxi l-midja Ewropea li xxandar fuq skala internazzjonali:
                                       
                                                   —
                                                
                                                
                                                   topera f'kuntest medjatiku pluralistiku u kompetittiv, b'aċċess immedjat u dirett għall-aħbarijiet ta' attwalità, kapaċi tisfrutta l-vantaġġi tal-aktar teknoloġiji reċenti u tibqa' fuq quddiem nett tar-rivoluzzjoni diġitali, u toħloq kontenut awtentiku u diversifikat;
                                                
                                             
                                                   —
                                                
                                                
                                                   tkun indipendenti fil-linja editorjali tagħha;
                                                
                                             
                                                   —
                                                
                                                
                                                   tosserva karta tax-xandir li teħtieġ aħbarijiet akkurati u oġġettivi u projezzjoni ekwilibrata u komprensiva tad-diversità tal-UE u tal-Istati Membri tagħha, tosserva kodiċi ġurnalistiku b'attenzjoni partikolari fuq il-politiki mmirati lejn il-garanzija tal-indipendenza, tal-akkuratezza u tal-ekwilibriju tal-ġurnaliżmu u f'dan ir-rigward tistabbilixxi kodiċijiet ta' kondotta tagħha stess u indipendenti, u tiddefinixxi l-linji editorjali;
                                                
                                             
                                                   —
                                                
                                                
                                                   toffri pjattaforma għall-iskambju tal-opinjonijiet u għad-diskussjoni relatati ma' temi soċjalment u/jew politikament rilevanti, b'hekk tiggwida u ssawwar id-dibattitu mill-prospettiva Ewropea, permezz ta' netwerk wiesa' ta' korrispondenti, u tistimola l-interess pubbliku u l-parteċipazzjoni taċ-ċittadini;
                                                
                                             
                                                   —
                                                
                                                
                                                   tuża d-diversi mezzi ta' xandir ta' aħbarijiet u ta' programmi ta' opinjoni, inklużi t-televiżjoni, ir-radju, l-Internet, ix-xandir online, il-midja soċjali u l-pjattaformi mobbli, bil-għan li tiggarantixxi l-ilħuq kemm jista' jkun wiesa' ta' pubbliku barra mill-UE;
                                                
                                             
                                                   —
                                                
                                                
                                                   tirrifletti kif xieraq id-diversità tal-opinjonijiet u tal-kuntesti fl-UE, inklużi l-fehmiet u r-realtajiet tal-Istati Membri l-ġodda;
                                                
                                             
                                                   —
                                                
                                                
                                                   tkun attiva fil-formazzjoni tal-aqwa ġurnalisti futuri Ewropej u ta' pajjiżi terzi;
                                                
                                             
                                                   —
                                                
                                                
                                                   ma tibżax tittratta kwistjonijiet serji, u tagħmel dan bir-reqqa filwaqt li tippreżenta r-realtà oġġettiva ta' diversi prospettivi;
                                                
                                             
                                 
                     
                           (d)
                        
                        
                           li Euronews jitqies li għandu, bis-saħħa tan-netwerk wiesa' ta' xandara nazzjonali tiegħu u tad-distribuzzjoni wiesgħa tiegħu, potenzjal li jiżvolġi rwol importanti fil-panorama medjatiku kif ukoll fl-istimolu tad-diskussjoni dwar l-Ewropa, anki fil-pajjiżi terzi; li jirrikonoxxi wkoll, iżda, li biex jiżvolġi tali rwol, Euronews għandu:
                           
                                       (i)
                                    
                                    
                                       ikollu l-mezzi biex ikompli jopera f'diversi lingwi, inklużi lingwi mhux Ewropej;
                                    
                                 
                                       (ii)
                                    
                                    
                                       ikompli jistinka biex isaħħaħ l-indipendenza editorjali tiegħu;
                                    
                                 
                                       (iii)
                                    
                                    
                                       ikollu l-mezzi biex jippromwovi l-opportunitajiet ta' edukazzjoni u taħriġ għall-ġurnalisti fir-rigward ta' kwistjonijiet Ewropej u jkompli joffri opportunitajiet ta' taħriġ għall-ġurnalisti esterni, speċjalment permezz tal-proġett Euronews Network;
                                    
                                 
                                       (iv)
                                    
                                    
                                       ikompli jissaħħaħ ulterjorment mil-lat finanzjarju u strutturali bil-għan li jkun jista' jiżvolġi l-attivitajiet tiegħu f'livell paragunabbli ma' dak tal-istazzjonijiet tal-informazzjoni mondjali;
                                    
                                 
                                       (v)
                                    
                                    
                                       jippubblika fis-sit tal-Internet tiegħu ħarsa ġenerali tad-dħul tiegħu biex tingħata trasparenza lill-operat tiegħu;
                                    
                                 
                     
                           (e)
                        
                        
                           li l-finanzjamenti tal-għajnuna esterna tal-UE bbażati fuq proġetti jiġu diretti lejn dawk ix-xandara li diġà jirrispettaw l-ogħla standards ta' indipendenza, akkuratezza u ekwilibriju tal-ġurnaliżmu u li jaħdmu skont dawn l-istandards u li jippromwovu l-valuri tal-UE, kif ukoll lejn proġetti li jippermettu lil dawk ix-xandara li għadhom lura f'termini ta' indipendenza, akkuratezza u sostenibbiltà jilħqu dawn l-istandards, billi jżommu quddiem għajnejhom li l-evalwazzjoni tar-riżultati skont kriterji li jistgħu jitkejlu għandha tkun kundizzjoni preliminari għal kwalunkwe finanzjament futur;
                        
                     
                           (f)
                        
                        
                           li jiġi varat proċess ta' riflessjoni fil-livell tal-UE bl-għan li jkun stabbilit servizz tar-radju Ewropew mad-dinja kollha;
                        
                     
                           (g)
                        
                        
                           li tiġi ttrattata l-kwistjoni tar-restrizzjonijiet fuq il-libertà tal-mezzi tal-komunikazzjoni fil-laqgħat bilaterali kollha mal-pajjiżi terzi rilevanti bil-għan li jiġi massimizat l-impatt tal-proposta għal strateġija tax-xandir tal-UE fil-kuntest tar-relazzjonijiet esterni tal-UE;
                        
                     
                           (h)
                        
                        
                           li tiżdied is-sensibilizzazzjoni tal-Istati Membri dwar l-importanza tal-midja tax-xandir għar-relazzjonijiet esterni tal-UE u li jkunu mfittxija modi biex l-istrateġija proposta tal-UE tiġi kkoordinata mal-azzjonijiet u l-istrateġiji tal-Istati Membri f' dan il-qasam sabiex tittejjeb il-koerenza;
                        
                     
                           (i)
                        
                        
                           li ssir ħidma għall-ħolqien ta' kuntest medjatiku favorevoli fil-pajjiżi terzi, flimkien mal-iżvilupp ta' midja tax-xandir indipendenti u professjonali;
                        
                     
                           (j)
                        
                        
                           li jkun hemm reazzjoni rapida meta s-sinjali satellitari tal-midja Ewropea li xxandar fuq skala internazzjonali jiġu mblukkati fil-pajjiżi terzi, kif ukoll meta l-gvernijiet tal-pajjiżi terzi jissospendu x-xandir tal-midja Ewropea;
                        
                     
         
            
               2.
            
            
               Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill, lill-Kummissjoni u lis-Servizz Ewropew għall-Azzjoni Esterna u, għal skopijiet ta' informazzjoni, lill-Istati Membri.
            
         
      (1)  Dokument tal-Kunsill 11855/2012.
   
      (2)  ĠU C 99 E, 3.4.2012, p. 50.
   
      (3)  ĠU L 95, 15.4.2010, p. 1.
   
      (4)  ĠU C 377 E, 7.12.2012, p. 135.
   
      (5)  Testi adottati, P7_TA(2012)0470.
   
      (6)  Testi adottati, P7_TA(2013)0274.
   
      (7)  Testi adottati, P7_TA(2013)0453.
   
      (8)  Testi adottati, P7_TA(2013)0575.
   
      (9)  Testi adottati, P7_TA(2012)0453.
   
      (10)  Testi adottati, P7_TA(2013)0596.
   
      (11)  Testi adottati, P7_TA(2014)0102.
   
      (12)  Testi adottati, P7_TA(2014)0103.
   
      (13)  Testi adottati, P7_TA(2014)0041.
   
      (14)  Testi adottati, P7_TA(2014)0040.
   
      (15)  Testi adottati, P7_TA(2014)0104.
   
      (16)  Testi adottati, P7_TA(2014)0039.
   
      (17)  Testi adottati, P7_TA(2014)0235.
   
      (18)  Testi adottati, P7_TA(2013)0446.
   
      (19)  Testi adottati, P7_TA(2013)0224.
   
      (20)  Testi adottati, P7_TA(2013)0097.
   
      (21)  Testi adottati, P7_TA(2012)0505.
   
      (22)  http://www.euronews.com/services-ue/
   
      (23)  http://www.europarl.europa.eu/sides/getAllAnswers.do?reference=E-2010-3324